text: CJAS - Centre Jove d'Anticoncepció i Sexualitat - Les primeres vegades
  Existeix un ampli ventall de possibilitats dintre de les relacions sexuals compartides però generalment parlem de "primeres vegades" quan ens referim a l'inici de les relacions sexuals coitals o amb penetració.
  No hi ha normes sobre l'edat per començar o la manera de compartir la nostra sexualitat, sempre que les dues persones ho decideixin lliurement. És important fer el pas de les relacions sexuals compartides perquè tu ho vols, i no perquè t'ho demani un altre, o perquè els teus amics ja tinguin relacions.
  L'amistat, l'amor, la comunicació amb la parella i el respecte mutus poden ajudar a prendre aquesta decisió i a saber si realment es desitja iniciar aquest tipus de relacions. Comentar-ho amb algú amb qui tingueu confiança (amics, família...), si teniu el costum de parlar de les vostres coses, pot ajudar quan es tenen dubtes. De tota manera, com dèiem abans, cadascú haurà de prendre la decisió quan se senti preparat.